በይግባኝ ጠቅላይ ፍርድ ቤት የሄደው የአቶ ኤርሚያስ አመልጋ የዋስትና ጥያቄ ውድቅ ተደረገ
ከባድ የሙስና ወንጀል ክስ ተመሥርቶባቸው በእስር ላይ የሚገኙት የአክሰስ ሪል ስቴትና የዘመን ባንክ መሥራች አቶ ኤርሚያስ አመልጋ፣ የፌዴራል ከፍተኛ ፍርድ ቤት የነፈጋቸውን የዋስትና ሕገ መንግሥታዊ መብት በፌዴራል ጠቅላይ ፍርድ ቤት ለማስከበር ይግባኝ ያሉ ቢሆንም፣ ይግባኝ ሰሚው ፍርድ ቤት ውድቅ አድርጎታል፡፡ይግባኝ ሰሚው ፍርድ ቤት ረቡዕ መጋቢት 11 ቀን 2011 ዓ.ም. ችሎት ተሰይሞ መዝገቡን መመርመሩን አስታውቋል፡፡ ንብረትን መሸጥ መብት ቢሆንም፣ መንግሥትን በማይጎዳ መንገድ መሆን አለበት ብሏል፡፡ ከሳሽ ዓቃቤ ሕግ በክሱ ውስጥ ‹‹መመሳጠር›› የሚል ቃል ማስገባቱን፣ ‹‹መመሳጠር›› የሚለው ቃል ምን ማለት እንደሆነ ባይገልጽም የማስረዳት ሸክሙ የራሱ መሆኑን ገልጿል፡፡ ሜቴክ ከአቶ ኤርሚያስ ላይ በ75 ሚሊዮን ብር ኢምፔሪያል ሆቴልን መግዛት ባይኖርበትም መግዛቱን፣ ሲገዛ ደግሞ መመሳጠር ፈጽሟል መባሉንም ጠቁሟል፡፡ በመሆኑም የተጠቀሰው የወንጀል ሕግ አንቀጽ 33 እና 407(1ሀ፣ለ እና 2) የዋስትና መብት ስለሚከለክሉ የዋስትና ጥያቄውን እንዳልተቀበለው ፍርድ ቤቱ አስታውቋል፡፡ ‹‹መመሳጠር›› የሚለውን ቃል ዓቃቤ ሕግ እስከሚያስረዳና ዋስትና መከለልከል አለመከልከሉ እስከሚታወቅ ድረስ፣ የሥር ፍርድ ቤት ትዕዛዝ የሚነቀፍበት ሁኔታ እንደሌለ ገልጾ የይግባኝ አቤቱታውን መዝገብ ዘግቶታል፡፡አቶ ኤርሚያስ የተከሰሱት በወቅቱ 41 ሚሊዮን ብር ዋጋ የነበረውን ኢምፔሪያል ሆቴልን ከሜቴክ ኃላፊዎች ጋር በመመሳጠር፣ ጥገናውን ጨምሮ በ75 ሚሊዮን ብር በመሸጥ 21 ሚሊዮን ብር ጉዳት በሕዝብና መንግሥት ላይ አድርሰዋል በሚል መሆኑን መዘገባችን ይታወሳል፡፡